Val Medel

(lr)

I dat oz cudeschs da bleras vischnancas. Ma mintgin ha in agen caracter e metta auter ils accents. Ina publicaziun tut specialmain fascinanta è gist cumparida davart la Val Medel. L'autur principal è l'anteriur directur dal Radio e da la Televisiun rumantscha Clemens Pally. 30 cunauturas e cunauturs, tuts da Medel u da provegnientscha medelina, han gidà a realisar quest document che mussa questa val perifera e da transit en sias diversas faschettas passadas e preschentas. L'emprima part tracta la cuntrada, ils bains culturals, las alps, usits, mastergns, cristals, chatscha, scolas, uniuns. Blers maletgs illustreschan il svilup istoric.
La segunda part raquinta da temps passads, da viandants, da lavinas, d'incendis, d'emigrants, da mulins e falluns. E la terza part s'occupa cun il linguatg da Medel, cun ditgas e nums da famiglia. Il cudesch "Val Medel" legian ins tgunsch e cun tensiun, er sch'ins nun è betg indigen, perquai ch'el raquinta a moda varianta e directa da la vita en las muntognas.

Da retrair tar la Lia rumantscha